《鹧鸪天（春暮）》
宋代·张震

横素桥边景最佳。绿波清浅见琼沙。衔泥燕子迎风絮，得食鱼儿趁浪花。

春已暮，日初斜。画船箫鼓是谁家。兰桡欲去空留恋，醉倚兰干看晚霞。

作者简介：广汉人，字真甫。高宗绍兴二十一年进士。历校书郎、通判荆南府。累官殿中侍御史。孝宗受禅，除中书舍人。迁敷文阁待制、知绍兴府，力辞，改知夔州，以利民泽物为先。移知成都，卒于官。